《赠司训黄文光擢重庆府二守》
明代·徐贯

朝来雨初霁，相送出都城。殷勤一杯酒，不尽此离情。

多君富文学，表表人中英。九年持教铎，两度司文衡。

超迁黄堂去，越此承恩荣。蜀道讵云远，别驾良不轻。

老稚多疮痍，引领望行旌。文翁有遗化，寥寥谁复行。

作者简介：（?—1502）明浙江淳安人，字元一。天顺元年进士。授兵部主事，官至工部尚书。熟于边务谋划，巡视福建海道，料理苏松水患，绩亦可记。以疾乞致仕，卒谥康懿。有《馀力集》。